d. Bedholan Bedholan punika cara mbedol ringgit. Dene pambedholing ringgit punika sageda katingal resik lan ngresepaken saha mboten mbibrahaken jejeran utawi adegan. Manawi mbedhol ringgit mawi tangan satunggal sampun ngantos katingal ungkag-ungkeg, katingal kuciwa sanget patrapipun, cempurit kacepeng ing perangan sisih nginggil, tangan• mepet debog, jenthik kabiyantu driji manis lan panunggul kapadalaken ing debog, cempurit kacepeng kenceng lolosipun saking debog, tamtu. gampil. Kajawi manawi mbedhol ringgit ingkang ageng-ageng, kadosta: Werkudara kedah dipun aya sawetawis, tangan ingkang kiwa gondhelan kothak. mBedhol ringgit badhe kalampahaken satunggal, tanganipun dipun tata, tanganipun ringgit satunggalipun kacepeng ing tangan kiwa. Manawi nglampahaken ringgit ingkang mentas kabedhol kaangkaha ngantos dumugi ing satelasing panggungan, kepara minggah sawetawis, supados ringgitipun mboten katingal anjlog utawi ambles.